
E L Ő T E R J E S Z T É S

Sülysáp Nagyközség Önkormányzata Képviselő-testületének

2013. június 20-án tartandó munkaterv szerinti ülésére

8. napirendhez

Tárgy:
ÁROP-3.A.2-2013 „Szervezetfejlesztés a Közép-magyarországi régióban levő önkormányzatok számára” tárgyú pályázat benyújtása
Tisztelt Képviselő-testület!

A napokban ismételten kiírásra került egy szervezetfejlesztési pályázat az Államreform Operatív Program (ÁROP) keretében ÁROP-3.A.2-2013 kódszámon, „Szervezetfejlesztés a Közép-magyarországi régióban levő önkormányzatok számára” címmel.

A pályázat célja kettős: Egyrészt miután a járások kialakításáról szóló 2012. évi XCIII. törvény rendelkezéseinek megfelelően megváltozott az önkormányzatok feladatköre, amely a polgármesteri hivatalok, az önkormányzatok által felügyelt intézmények szervezeti működésében is változásokat tesz szükségessé – a pályázat egyik célja a szükséges változások felmérésének, megtervezésének, megvalósításának és az eredmények visszacsatolásának támogatása. Másik cél az önkormányzatok költségcsökkentésének, hatékonyságnövelésének módszertani és gyakorlati támogatása annak érdekében, hogy a megváltozott feladat-ellátási rendben és finanszírozási környezetben is ésszerűen és fenntarthatóan szervezett szolgáltatáskínálattal, kötelező és önként vállalt feladatokkal vegyenek részt.

A pályázat keretösszege 680 millió Ft; melyre az 5-20 ezer fő lakosú és a 20 ezer fő fölötti települések külön kategóriában pályázhatnak. 

A támogatás összege az 5-20 ezer fő lakosú települések tekintetében minimum 10 millió legfeljebb 22 millió Ft; a támogatás intenzitása 100 %.

A pályázat keretében kötelező tevékenységek:

· az ÁROP-1.A.2. A polgármesteri hivatalok szervezetfejlesztése című pályázatban vállalt és megvalósított intézkedések felülvizsgálata,

· támogató infrastruktúra és a szerződéses kapcsolatok felülvizsgálata,
· költségcsökkentés, hatékonyságnövelés rövid, közép- és hosszú távú opcióinak és stratégiájának kidolgozása,
· feladat-ellátási és -finanszírozási modell kidolgozása,
· polgármesteri hivatalok és a települések intézményei, jelentősebb foglalkoztatói humán erőforrás kapacitásgazdálkodásának felülvizsgálata, átszervezése

· intézkedések nyomon követése

A jó néhány választható tevékenység közül részünkről legalább egyet kell megvalósítani. Néhány példa a lehetőségekre:
· átfogó felmérés és elemzés készítése a közszolgáltatásokkal kapcsolatos elégedettségről és felmerülő igényekről,
· intézményirányítási erőforrás-tervező és vezetői információs rendszer alkalmazása,

· térségi feladat-ellátási modell kialakítása,

· Funkcionális tevékenységek, ellátási modelljének vizsgálata,

· szakmai és támogató folyamatok felülvizsgálata,

· Közös Értékelési Keretrendszer (Common Assessment Framework; CAF) alkalmazása révén felülvizsgálat

Elszámolható költségek:

· projektmenedzsment (5%)

· nyilvánosság biztosításának költségei (2%)

· közbeszerzési eljárások költségei (1.5%-a)

· képzéssel és képzési dokumentumokkal kapcsolatos költségek
· rendezvényszervezési költség

· immateriális javak (10%)

· személy jellegű költségek

· útiköltség (3%)

· közvetett költség (10%)

· jövedelmek

A projekt fizikai befejezésének (utolsó tevékenység) legkésőbbi időpontja 2014. december 31-e lehet.
Az önkormányzatunk által benyújtható pályázat tartalma még tervezés alatt áll, azonban nagyvonalakban a következő tevékenységeket látnánk megvalósíthatónak a projekt keretében:

· a település-fenntartás mennyiségi és költségadatainak feltérképezése,

· az étkeztetés intézményi szintű felülvizsgálata, hatékony és zárt rendszer kialakítása,

· lakossági elégedettség és igények felmérése,

· az adónyilvántartó program összehangolása az iktatóprogrammal,

· köztisztviselők informatikai továbbképzése.

A pályázatot várhatóan legkorábban július hó folyamán lehet majd beadni, ezért szükséges volt, hogy a mostani ülésünkön sort kerítsünk a pályázaton való indulásról szóló döntésre.
Javaslom a tisztelt Képviselő-testületnek a pályázat benyújtását, különös tekintettel annak 100 %-os támogatottságára. 
…/2013. (VI. 20.) ÖKT határozati javaslat

Sülysáp Nagyközség Önkormányzat Képviselő-testülete úgy dönt, hogy 

1./ 22 millió forintos projektösszeggel pályázatot nyújt be az ÁROP-3.A.2-2013 „Szervezetfejlesztés a Közép-magyarországi régióban levő önkormányzatok számára” tárgyú pályázati keretre;

2./ Felkéri és felhatalmazza a polgármestert és a jegyzőt a szükséges egyeztetések lefolytatására és a pályázat benyújtásához szükséges intézkedések megtételére, szerződések megkötésére.
Határidő: 1./ azonnal; 2./ 2013. augusztusi ülés
Felelős: polgármester, jegyző
Sülysáp, 2013. június 13.

Horinka László s.k.

